โต้งยันไม่ย้ายปลัดคลังขอให้ทำงานจริงจัง
“โต้ง” ยืนยันยังไม่คิดโยกย้ายปลัดคลัง ขอทำงานพิสูจน์ผลงานก่อน
9 ก.พ. 2555

“โต้ง” ยืนยันยังไม่คิดโยกย้ายปลัดคลัง ขอทำงานพิสูจน์ผลงานก่อน
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า ไม่คิดจะโยกย้ายนายอารีพงศ์ ภู่ชอุ่ม ปลัดกระทรวงการคลัง ไปประจำสำนักนายกรัฐมนตรี จึงขอให้ปลัดกระทรวงการคลังทำหน้าที่ต่อไปอย่างจริงจัง
“ตอนนี้ยังไม่มีสัญญาณอะไรเลย และตนไม่ทราบว่าแหล่งข่าวมาจากไหน ซึ่งการเขียนข่าวที่ใช้แหล่งข่าวกล่าวโดยไม่ระบุชื่อ ให้กลับไปพิจารณากันว่ามีความน่าเชื่อถือหรือไม่ ผมยืนยันว่าไม่มีนโยบายในการทำงานด้วยการโยกย้ายใครโดยที่ยังไม่ได้ร่วมงานกัน และมีความมั่นใจว่า รมช.คลัง หรือนายกรัฐมนตรี ต่างก็ไม่มีแนวความคิดเรื่องดังกล่าวนี้เช่นกัน” นายกิตติรัตน์ กล่าว
ขณะที่นายอารีพงศ์ได้เข้ามาทำงานที่กระทรวงตามปกติ และเดินทางไปประชุมทำเนียบรัฐบาลกับ น.ส.ยิ่งลักษณ์ ชินวัตร นายกรัฐมนตรี เรื่องการดำเนินการตามพระราชกำหนด (พ.ร.ก.) ทั้ง 4 ฉบับ
นายกิตติรัตน์ กล่าวว่า แม้ พ.ร.ก.กู้เงินทั้งสองฉบับจะอยู่ในขั้นตอนการวินิจฉัยของศาลรัฐธรรมนูญว่าขัดต่อกฎหมายหรือไม่ แต่ขั้นตอนการพิจารณารายละเอียดการดำเนินการภายใต้ พ.ร.ก.ทั้งสองฉบับยังคงเดินหน้าควบคู่กันไป เพื่อสร้างความมั่นใจให้แก่นักลงทุน 
สำหรับการพิจารณากำหนดอัตราดอกเบี้ยตั๋วสัญญาใช้เงิน และอัตราค่าธรรมเนียมที่ธนาคารพาณิชย์จะนำส่งให้แก่สถาบันคุ้มครองเงินฝากเพิ่มเติม เพื่อนำไปใช้หนี้กองทุนเพื่อการฟื้นฟูและพัฒนาระบบสถาบันการเงิน จำนวน 1.14 ล้านล้านบาท ธนาคารแห่งประเทศไทยอยู่ระหว่างการพิจารณา คาดว่าจะได้ข้อสรุปก่อนการจัดเก็บค่าธรรมเนียมอัตราใหม่จะเริ่มขึ้นในปลายเดือน ก.ค.นี้ เพื่อให้ธนาคารพาณิชย์ไปคำนวณต้นทุนได้